**TEGEVUSARUANNE**

**Purila MTÜ tegevuste kokkuvõte aastal 2019**

1. Alustasime aastat kevadel **20.03.19-14.04.19 üleskutsega: Teeme pesakaste Purilale!** Üleskutse käigus anti teada seitsmest uuest pesakasti panekust ning pandi üles ka vanu maha kukkunud kaste ning otsiti ka vanadele kastidele uusi asukohti.
2. **05.04.2019** MTÜ esindajad olid kutsutud koos külavanemaga **Rapla valla külade tänuüritusele**, kus **Purila valiti Rapla valla AASTA KÜLAKS 2018** 
   1. **(Rapla teataja:** <https://dea.digar.ee/cgi-bin/dea?a=d&d=raplateataja20190510.2.13&srpos=4&e=------201-et-25--1-byDA.rev%2cbyAU%2cbyTI-txt-txIN%7ctxTI%7ctxAU%7ctxTA-purila------------>
   2. **Raplamaa sõnumid:** <https://dea.digar.ee/cgi-bin/dea?a=d&d=raplamaasonumid20190417.2.29.1&srpos=8&e=------201-et-25--1-byDA.rev%2cbyAU%2cbyTI-txt-txIN%7ctxTI%7ctxAU%7ctxTA-purila------------> )
3. **19.04.2019** **toimus „Prügimatk Purilas ehk kõkutame kodukülas”**. Üleskutse välitegevuse (jalutamise, pikniku vms) korjata ümbrusest ka prügi.
4. [**04.05.2019 korraldas Purila MTÜ juba 13.**](https://purila.ee/05-05-2018-korraldab-purila-mtu-juba-12-purila-heakorratalgud/) **PURILA HEAKORRATALGUD.** Talgute eesmärgiks on iga-aastaselt väärtustada Purilas puhast ja ajaloolist elukeskkonda. Heakorra tagamine praegustele ning ka tulevastele külaelanikele ja külastajatele. Taaskord liituti ka Teeme Ära kampaania ning üleskutsetega. Sel aastal oli suurimaks tööks meie küla meesperele külavanema Siimu eestvedamisel pinkide paigaldamine, mille soetas MTÜ läbi projekti “7 pinki Purilale”. Traditsiooniliselt said puhtaks küla siseselt kui ka külaelanike poolt kasutatavate teede ääred, silla ning mõisa ümbrus ja jõe kaldad. Okstest sai puhastatud ka vana kaupluse hoone ning rohitud-riisutud külaplatsil. Meespere valmistas ette juba jaanilõkke ning rõõmsameelne noorsugu sai aerosoolidega mänguväljakut tuunida oma äranägemise järgi. Kokku lugesime pea 40 särasilmset talgulist.  Talgulised said nautida ka sel aastal maitsvat talgulõunat. Nagu tavaks, loositi Teeme Ära talgupaki sisu lõunalauas kõigi talguliste vahel.
5. **Purila bussipeatuses ja külaplatsil toimusid mais – juunis hoogtööpäevakud.** Üleskutsena kokku tulnud vabatahtlikega korrastasime koos Purila bussipeatuse ja selle ümbruse. Lisasime ka pidulikkust värvitud kaheksakandade ning lilleamplite ja lipuvärvides vimplidega. Lisaks saime lõpetada ka külaplatsil värvimistöid mänguväljaku osas ja pinkidel ning lisada ka kihelkonnavärve külamajale. Külamaja sai tuulekaitseks ka ühte seina ilusad aknad.
6. **07.06.19 läks Purilast läbi XXVII laulu- ja XX tantsupeo „Minu arm“ tuli.** Koguneti korrastatud bussipeatuses, et koos tulele lehvitada.
7. [**16.06.2019 toimus Mokalaat külaplatsil**, teema : Purila jaanituli](https://purila.ee/12-06-kell-19-00-mokalaat-kulaplatsil-teema-purila-jaanituli/) ja mida, kuidas edasi.
8. **22.06.2019 toimus külaplatsil JAANIÕHTU** Läbi MTÜ Purila projekti “Eesti lipp ja lipumast Purilale” saabus külaplatsile enne tähtsat päeva lipumast ning jaaniõhtut alustasime sel aastal väga pidulikult. Külavanema eestvedamisel heisati külaplatsil lipumasti Eesti lipp, sellele järgnesid traditsioonilised mängud ja võistlused rõngaviskamine lastele , „Purila parim pagar”; „Purila parim sääsetapja” uueks traditsiooniks sai valitu „Purila säde”. Sel aastal viis Maret läbi meeleoluka viktoriini teemal Laulu- ja tantsupidu. Kalvi eestvedamisel tõmmati ja hoiti sangpommi ning õhtu lõppes täiskasvanute rõngaviskamise ja köietõmbamisega. MTÜ Purila rentis selleks õhtuks ka välikäimla.
9. **27.07.2019 toimus külaplatsil endiste/praeguste elanike kokkutulek** (neile, kes elasid Purilas, kui siin oli veel ainult üks suur sild- veski sild) MTÜ Purila poolt oli osalistele korrastatud plats koos renditud välikäimlaga. Ürituse avas lipu heiskamisega külavanem. Kairi tutvustas MTÜ tegemisi. Üritusel osalejad soovisid teha MTÜle rahalisi annetusi (kokku 180EUR), mille eest mõtteliselt soetati külaplatsile Purila logoga vimpel.
10. **29.09.2019 toimus üritus Purila pinks cup 2019**. Võistlus sai jaotatud kahte ossa. Esimesena astusid võistlustulle tublid lapsed ja seejärel oli kord täiskasvanute käes. Sel aastal oli kordades rohkem osavõtjaid ning põnevust jätkus pikalt. Ilmataat oli helde ning enamuse ajast saatis meid päike. Kaasa oli võetud nosimist ühisele lauale ning peale pinksi sai aega veeta ka korvpalli ning sulgpalli mängides. Rõõmuhõisete saatel heisati külaplatsil masti ka täiesti uus ja päris oma vimpel, Purila logoga. Vimpli soetas Purila MTÜ, et oleks mälestus suvel toimunud kokkutulekust ning et külaplatsil oleks uhkelt lehvimas ka küla logo.
11. **20.10.2019 Mokalaat külaplatsil**, teema: HalloViiner
12. **01.11.2019 toimus õudne HALLOVIINER külaplatsil.** Algavale hingedeajale ja Halloweenile pühendatud kostümeeritud pidu. Katusealune oli tänu armsatele abilistele muutunud üheks ööks vägevaks koletuslikuks peokoopaks. Teed ääristasid tõrvikud ja suured küünlad. Väljas lõõmas grillis tuli ja sees soojendas meid soojuskiirgur. Igal sammul jälgisid ägedad kõrvitsapead. Sai meisterdada ja joonistada, grillida ja loomulikult ohtralt süüa. Sest pidulised olid kaasa võtnud koletuslikku sööki/jooki! Toimusid ka koletuslikud teadustrikid. Trotsides külma karget ilma, läbisid siiski kõik vahvad osalejad ka ühe pika ja hirmsa jalutuskäigu Purila peal. Ehk toimus kollide maastikumäng, kus igas punktis ootas ees üks maagiline tegelane oma ülesandega, mis tuli võistkonnal ka üles pildistada.
13. **26.11.2019 toimus Purilas “Helkuriga sõbraks” üle-eestilise aktsiooni käigus helkurkõnd.** Koguneti külaplatsil kell 17.45, kus arutati kuuma tee ja maitsvate küpsetiste kõrval enne jalutuskäiku läbi kõik nipid ja vigurid helkuri kandmisega seoses ja üldse kuidas ennast pimedal ajal nähtavaks teha. Löödi siis endid särama ja tehti üks ühine jalutuskäik Purilas, koos super vahvate inimestega, olles teistele eeskujuks. Esimeseks peatuspunktiks oli bussipeatus, kus ehiti koos helkuripuu/põõsas, edasi viis tee pargi ringile.
14. **29.12.2019 toimus Purila MTÜ juhatuse aastalõpu koosolek**, teemaks: 2020 ja üldkoosolek

**Purila MTÜ läbiviidud projektid 2019 aastal:**

1. “7 pinki Purilale” ; Tulem- soetatud ning paigaldatud 7 betoonist ja puidust pinki
2. “Eesti lipp ja lipumast Purilale”; Tulem – soetatud eesti lipp ja soetatud ning paigaldatud lipumast külaplatsile

**Muud soetused ja väljaminekud:**

* **Soetatud külaplatsile Purila logoga mastivimpel**
* **Renditud kahel korral välikäimla**

**Purila MTÜ osales 2019 järgnevatel koolitustel ning koosviibimistel jms:**

\* 05.04.2019 Rapla Valla külade tänuüritus

\*17.08.2019 Röa küla spordi- ja murumängud, kus saavutati 3. koht.

\*Rapla valla külavanemate ümarlaud 2019, iga kolme kuu järel

\*04.12.2019 Rapla valla külavanemate mõttetalgud

\* Purila MTÜ lisas Rapla valla üldplaneeringu ideekorje kaardile järgnevad aastate jooksul koosolekutel/mokalaatadel kogutud mõtted:

1. Purila jalakäijate sild vajab hädasti remonti, hetkel eraomandis 66903:002:0490

2. Purilas on suur vajadus külamaja järgi

3. Tänavavalgustuse vajadus Purila külaplatsil/mänguväljakul

4. Hagudi-Purila tee mustkatte alla

5.  Vajalik Keila jõe ja kallaste pidev puhastus/hooldus

6. Vajadus uue palkidest bussiootepaviljoni ja infotahvli järele (Mis oleks ühtses stiilis Rapla valla külades)